B. Bugár, podpredseda NR SR: (2001-10-03):
Vážené panie poslankyne, vážení páni poslanci, prerušujem rokovanie o tomto bode programu a vzhľadom na to, že je tu pán minister, pýtam sa vás, či by bolo možné rokovať o ďalšom návrhu, kde pán minister má odôvodniť vládny návrh zákona. Až potom by sme poobede pristúpili k zákonom, kde pani ministerka je splnomocnená odôvodniť. Či je s tým všeobecný súhlas. (Súhlasná reakcia pléna.) Ďakujem pekne. Takže pristúpime k druhému čítaniu o vládnom návrhu zákona o investičných stimuloch a o zmene a doplnení niektorých zákonov . Vládny návrh zákona ste dostali pred prvým čítaním ako tlač 1029 a spoločnú správu výborov schválenú gestorským výborom máte v tlači 1029a. Vládny návrh zákona odôvodní minister hospodárstva Slovenskej republiky Ľubomír Harach. Nech sa páči, pán minister. (Reakcia z pléna.) Tak ako sme sa dohodli, hlasovať sa bude až poobede, najprv budeme hlasovať o zákonoch súvisiacich s reformou a potom o tých, ktoré sme prerokovali doobeda. Pán minister, nech sa páči. Ľ. Harach, minister hospodárstva SR: Ďakujem pekne, pán predsedajúci. Vážené panie poslankyne, vážení páni poslanci, najskôr sa chcem poďakovať za súhlas, aby som mohol pokračovať v predkladaní tentoraz zákona, ktorý je v gescii ministerstva hospodárstva. Ide o zákon, ktorý považujeme za dôležitý v mozaike prijatých legislatívnych noriem, ktoré zlepšujú podnikateľské prostredie Slovenskej republiky, vytvárajú vhodné podmienky pre domácich i zahraničných investorov. Národná rada Slovenskej republiky na podporu investícií už prijala, pripomeniem len, zákon č. 175/1999 Z. z. o niektorých opatreniach týkajúcich sa prípravy významných investícií a o doplnení niektorých zákonov, ktorý nadobudol účinnosť 1. augusta 1999, a zákon č. 193 o podpore na zriadenie priemyselných parkov, ktorý nadobudol účinnosť 1. júna tohto roku. Aj v dôsledku týchto zákonných opatrení dochádza k pozitívnemu trendu v príleve investícií, najmä zahraničných, ale dnes už možno konštatovať, že aj domáci investori využívajú prvky napr. obsiahnuté v zákone na podporu priemyselných parkov. V roku 2000 bol čistý nárast prílevu zahraničných investícií do hospodárstva Slovenskej republiky 95,5 mld. Sk. V porovnaní s rokom 1999, keď to bolo len 16,3 mld. Sk, ide evidentne o veľký, veľmi vysoký nárast. V roku 2001, v tomto roku, do 30. júna je čistý nárast zahraničných investícií do všetkých sektorov hospodárstva približne 27,5 mld., je väčší ako v roku 2000. Tieto čísla sú z oficiálnych zdrojov Národnej banky Slovenska. V navrhovanom zákone upravené investičné stimuly sa však, ako som už povedal, nevzťahujú len na zahraničných investorov, ale môžu byť poskytnuté každej právnickej osobe, ktorá preukáže, že spĺňa podmienky ustanovené týmto zákonom. Žiadateľom a prijímateľom investičných stimulov podľa tohto zákona môžu byť tuzemské i zahraničné právnické osoby. V návrhu zákona sa ako investičné stimuly navrhujú úľavy na dani z príjmu právnických osôb a príspevky zo štátneho rozpočtu na rekvalifikáciu zamestnancov a na vytvorenie nových pracovných miest. Ustanovujú sa v ňom kritériá, ktoré musí záujemca o poskytnutie investičných stimulov splniť, a upravuje sa v ňom mechanizmus schvaľovania a poskytovania týchto stimulov, ako aj pôsobnosť orgánov štátnej správy a Národného úradu práce pri ich poskytovaní a aj kontrole ich použitia. Navrhovaný zákon je v súlade so zákonom o štátnej pomoci, ďalej je v súlade s pravidlami Európskej únie a OECD na poskytovanie štátnej pomoci. Návrh zákona nie je v rozpore s Ústavou Slovenskej republiky, ani s medzinárodnými záväzkami, ktoré prijala Slovenská republika. Prijatím navrhovaného zákona sa vytvára právny rámec na ďalšie zvýšenie prílevu najmä zahraničných investícií do hospodárstva Slovenskej republiky, na zvýšenie zamestnanosti, ako aj na zvýšenie konkurencieschopnosti slovenských výrobcov a výrobkov na tuzemskom i zahraničnom trhu. Národná rada Slovenskej republiky svojím uznesením pridelila tento vládny návrh zákona na prerokovanie piatim výborom. Všetkých päť výborov, ústavnoprávny výbor, výbor pre financie, rozpočet a menu, výbor pre verejnú správu, výbor pre sociálne veci a bývanie, ako aj gestorský výbor pre hospodárstvo, privatizáciu a podnikanie návrh prerokovali a odporučili Národnej rade schváliť ho s pripomienkami. Pripomienky výborov smerovali ku skvalitneniu návrhu zákona zo stránky legislatívnej a legislatívnotechnickej. Vecné zmeny navrhnuté neboli. So schválenými pripomienkami výborov Národnej rady Slovenskej republiky, ktoré sú uvedené v časti IV spoločnej správy pod bodmi 1 až 4 (tlač 1029a), súhlasím a odporúčam Národnej rade Slovenskej republiky hlasovať o nich spoločne. Je to však na vašom rozhodnutí. Chcel by som sa poďakovať všetkým paniam poslankyniam a pánom poslancom, ktorí sa aktívne zúčastnili na dopracovaní prerokúvaného a zlepšení tohto návrhu zákona, a vám všetkým za podporu tohto zákona pri jeho schvaľovaní. Skončil som, pán predsedajúci. Ďakujem za pozornosť.